
Vizita lui Iohannis în SUA: România dă tot și nu primește nimic! 


Pe scurt, fix așa poate fi rezumată vizita lui Klaus Iohannis în Statele Unite: 
România dă tot și nu primește nimic! De la resursele energetice ale ţării la 
infrastructura portuară și promisiuni de viitoare achiziţii de arme din SUA, sasul 
care mai are pentru doar vreo șase luni viză de flotant la Cotroceni (Slavă 
Domnului!) și-a negociat poziţia următoare aruncând pe masa de joc... toată 
România! În schimb, ce am obţinut de la Unchiul Sam? Câteva declaraţii 
apreciative și nicio promisiune referitoare la includerea în Programul „Visa 
Waiver” (că de ridicarea definitivă a restricțiilor nici nu poate fi vorba!). 


Iohannis și Biden doi vorbăreți 


Vrea „partenerul strategic” să provoace Rusia? Iohannis e aici, pregătit să bage băţul prin 
gard. A făcut-o și la Washington, când a spus că „războiul este în Marea Neagră, în 
regiunea Mării Negre, nu în altă regiune. Trebuie să ne concentrăm mai mult, să fim mai 
concreţi, să elaborăm obiective punctuale, să elaborăm strategii (...)”. Nu a rostit un 
cuvânt despre cum vrea să facă asta, mai cu seamă că, ar fi trebuit pus în temă, dacă nu 
știa, în Marea Neagră nu pot staționa nave de luptă străine, potrivit Convenţiei de la 
Montreaux. Ca să nu mai spunem că Traian Băsescu a reamintit, recent, de ce Marea 
Neagră este în continuare sub controlul Rusiei - submarinele Moscovei, dotate cu rachete 
de croazieră, factorul decisiv care ar trebui să pună pe gânduri pe oricine. 


Cu ochii pe rezervele ţării 


Însă, Iohannis nu dă doi bani pe strategie militară și geopolitică. Bine, nici nu pare a se 
pricepe la așa ceva, asta-i clar! La Casa Albă, el a pus pe tavă toată România și a așeptat 
ca Joe Biden să aleagă ce vrea. 


Își dorește întărirea Flancului de Est al NATO? Păi, Iohannis știe cum poate fi făcută - are 
România tot ce-i trebuie, în principal resurse energetice și aici a punctat președintele 
despre carburantul necesar deplasării trupelor. 


Într-adevăr, ţara noastră este, dintre statele membre NATO aflate pe flancul estic, 
singurul jucător care contează pe piața energetică -— și producător, și exportator. Dar, în 
același timp, resursele sunt ale țării, iar cele cinci depozite de gaze înmagazinate pot fi 
folosite (conform legislației) doar în cazul unor urgenţe. Spunem toate acestea fiindcă 
avem experienţa tristă a golirii Rezervelor Statului pentru a sprijini Ucraina, autoritățile 
române umblând nu o dată în „coș” pentru vecinul de la nord care, ne amintim, în anii 
trecuți a fost atât de obraznic și cu noi. 


„Prezența trupelor americane pe teritoriul țării noastre, într-un număr sporit, reprezintă 
un factor de siguranţă și stabilitate, nu doar pentru România, ci pentru întreaga regiune 
(...) Dacă vrem să avem un sistem funcțional pe Flancul Estic, el trebuie să aibă o 
acoperire logistică pe măsură. De exemplu, pentru carburant, este un lucru esențial... 
orice armată se oprește dacă nu mai are carburant și noi trebuie să avem un sistem de 
alimentare pe întreg Flancul Estic. Aceste chestiuni sunt vitale”, s-a trezit vorbind 
Iohannis. 


Declaraţia asta sună ca și cum președintele și-a negociat viitorul politic folosind resursele 
țării. Ce are România de dat? Știm prea bine: 1. Resurse energetice, la care face referire 
Iohannis, și 2. Bani (prin împrumuturi externe, evident!), adică promitem să luăm credite 
ca să cumpărăm arme de la americani, noi sau vechi, funcționale sau scoase din uz, nu 
contează, contractele și comisioanele să curgă! 


Totul pentru Ucraina... 


Și, fiindcă tot am pomenit de Ucraina și Rusia, Klaus Iohannis n-a ratat prilejul să anunţe 
că, dacă Polonia n-are curaj, România e gata să trimită pe frontul din Donbas un sistem 
de rachete Patriot; de parcă noi am avea prea multe, dar, nu-i bai, la o adică ne apărăm 
cu... articolul 5, tragem cu el în ruși. 


„România va continua să sprijine Ucraina atât timp cât va fi necesar și am transmis acest 
lucru și președintelui Biden. Prioritatea noastră comună, atât a Uniunii Europene, cât și a 
Statelor Unite, este aceea de a nu permite Rusiei să câștige acest război în Ucraina (...) 
România dispune de astfel de sisteme Patriot și am spus că sunt deschis să discutăm, 
asta însemnând că va trebui să discut eu acasă, în CSAT, să vedem cum putem să punem 
problema, ce putem să oferim”, a spus Iohannis, recunoscând indirect că țara noastră ar 
putea trimite în Ucraina „un singur sistem Patriot”. 


„„„ Nimic pentru România 


După ce a lămurit chestiunea Ucraina și s-a asigurat că urechile lui Biden au fost bine 
gâdilate, Klaus Iohannis și-a făcut timp să aducă în discuţie și chestiunea acceptării 
României în Programul „Visa Waiver”. Ungaria, care a pro-Rusia și nu ratează nicio ocazie 
să persifleze controlul american asupra lumii, a fost acceptată, deja, în acest program, 
România nici măcar nu a primit o dată pentru „aderare”. 


Cu alte cuvinte, „Visa Waiver” nu e pentru cei care se ploconesc. 


„Am abordat și problema admiterii României în Programul «Visa Waiver», aspect foarte 
important pentru toți cetățenii români. Obiectivul nostru este să îndeplinim toate condiţiile 
pentru includerea în acest program și suntem încrezători că acest lucru se va întâmpla în 
viitorul nu prea îndepărtat”. Aceleași vorbe fără acoperire, același dus cu zăhărelul! 


Ce a lăsat în urma lui Iohannis la Casa Albă? O promisiune făcută Americii - România e 
gata să cheltuie oricât cere stăpânirea! „România stă extraordinar de bine cu decizia de 
2,5% din PIB pentru apărare. În măsura în care tensiunile cresc, discuţia se va relua și, 
dacă va fi nevoie, iar asta am spus-o și în discuţia cu președintele Biden, trebuie să fim 
foarte lucizi și să vedem că industriile noastre de apărare trebuie să crească producţia (...) 
Descurajare înseamnă să devenim noi mai puternici, iar pentru asta trebuie să alocăm 
sume mai mari pentru industria de apărare, pentru cei care se ocupă de achiziția de 
sisteme”. 


Americanii nici nu știu unde-i România pe hartă! 


Biden, cu toate problemele sale de sănătate, a citit bine de pe foaie informaţiile pe care 
le-a primit de la consilierii Casei Albe. Iar din declaraţia sa deducem că americanii nici 
măcar nu știu unde-i România pe hartă. 


După ce i-a mulțumit lui Iohannis pentru „leadership-ul” său, președintele SUA a spus: 
„Sunteţi incredibili! Ajutorul pe care l-aţi oferit Ucrainei este real. Este semnificativ. 
Sprijinul unificat pentru poporul ucrainean - aţi permis unui număr de refugiați să intre, 
să fie în țara voastră, aproximativ 8.000, mi se spune! Foarte mult! Asta e cu adevărat 
ceva”. 8000 de refugiați a primit România? 8000 de ucraineni găsești dacă te duci și-i 
numeri pe la terasele de pe Calea Victoriei, iar dacă o iei mai la vale, spre Centrul Vechi, 
descoperi alți „8000”. 


În realitate, numărul de refugiați ucraineni intraţi în România este mult mai mare, iar ţara 
noastră, da, chiar a făcut enorm de multe pentru Ucraina! Și-a sacrificat chiar propria 
agricultură pentru ca grânele recoltate din Ucraina să poată fi exportate de adevărații 
producători - firmele americane care controlează pământurile Ucrainei, prin decret 
semnat chiar de Volodimir Zelenski! 


